Broj: 711-I-408-P-373-16/18-19-11

Zagreb, 21. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Martina Baričevića, općinskog načelnika Općine Jasenice**,pokrenutom Odlukom Povjerenstva broj: 711-I-2153-P-373-16/17-17-11 od 8. prosinca 2017.g., na 2. sjednici, održanoj 21. ožujka 2018.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika od 26. listopada 2015.g. povodom ispravka podataka u vezi s obnašanjem dužnosti općinskog načelnika Općine Jasenice, 12. prosinca 2016.g. povodom stupanja na dužnost zastupnika u Hrvatskom saboru, 9. siječnja 2017.g. povodom prestanka obnašanja dužnosti zastupnika u Hrvatskom saboru te 18. lipnja 2017.g. povodom ponovnog imenovanja/izbora na dužnost općinskog načelnika Općine Jasenice, s imovinom utvrđenom u postupku provjere na temelju pribavljenih podataka od nadležnih državnih tijela, dužnosnik Martin Baričević, općinski načelnik Općine Jasenice, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Martinu Baričeviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**
3. **Nalaže se dužnosniku Martinu Baričeviću da u roku od 15 dana od dana primitka ove Odluke podnese Izvješće o imovinskom stanju dužnosnika u kojem će uskladiti podatke o imovini s podacima pribavljenim od nadležnih državnih tijela.**

Obrazloženje

Povjerenstvo je na 202. sjednici, održanoj 8. prosinca 2017.g., pokrenulo postupak za odlučivanje o sukobu interesa protiv dužnosnika Martina Baričevića, općinskog načelnika Općine Jasenice, zbog kršenja odredbi iz članka 8. i 9. ZSSI-a, koje proizlazi iz propusta da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika od 26. listopada 2015.g. povodom ispravka podataka u vezi s obnašanjem dužnosti općinskog načelnika Općine Jasenice, 12. prosinca 2016.g., povodom stupanja na dužnost zastupnika u Hrvatskom saboru, 9. siječnja 2017.g., povodom prestanka obnašanja dužnosti zastupnika u Hrvatskom saboru te 18. lipnja 2017.g. povodom ponovnog imenovanja/izbora na dužnost općinskog načelnika Općine Jasenice, s imovinom utvrđenom u postupku provjere na temelju pribavljenih podataka od nadležnih državnih tijela.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru, dužnosnici u smislu navedenog Zakona, a podstavkom 43. ZSSI-a propisano je da su i gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Martin Baričević povodom obnašanja dužnosti zastupnika u Hrvatskom saboru do 27. listopada 2016.g. te dužnosti općinskog načelnika Općine Jasenice u aktualnom mandatu obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je 29. prosinca 2016.g. protiv dužnosnika Martina Baričevića zaprimilo anonimnu prijavu u kojoj se u bitnom navodi kako je prijavljeni dužnosnik neistinito prikazao svoju imovinu u izvješću o imovinskom stanju, s obzirom da nije naveo podatke o svim nekretninama koje su u vlasništvu dužnosnika.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom navoda u prijavi Povjerenstvo je izvršilo uvid u izvješća o imovinskom stanju koja je dužnosnik Martin Baričević podnio **26. listopada 2015.g.** povodom ispravka podataka u vezi s obnašanjem dužnosti općinskog načelnika Općine Jasenice, **12. prosinca 2016.g.** povodom stupanja na dužnost zastupnika u Hrvatskom saboru, **9. siječnja 2017.g.** povodom prestanka obnašanja dužnosti zastupnika u Hrvatskom saboru te **18. lipnja 2017.g.** povodom ponovnog imenovanja/izbora na dužnost općinskog načelnika Općine Jasenice. Zaprimljena Izvješća odobrena su u postupku administrativne provjere i objavljena na internetskim stranicama Povjerenstva. U navedenim izvješćima o imovinskom stanju dužnosnik je prijavio identično imovinsko stanje u odnosu na nekretnine i to kako slijedi:

* **Građevinsko zemljište**, Mjesto Jasenice, Površina **1012,00 m2**, Približna tržišna vrijednost 100.000,00 HRK, Katastarska općina Jasenice, Vrsta vlasništva Vanknjižno, Katastarska čestica 438/29, Oblik vlasništva U vlasništvu bračnog druga;
* **Stan**, Mjesto Zadar, Površina: **78,18 m2**, Približna tržišna vrijednost 700.000,00 HRK, Katastarska općina Zadar, Vrsta vlasništva Knjižno, broj ZK uloška 165, Oblik vlasništva Osobno;
* **Vikendica**, Mjesto Jasenice, Površina **52,03 m2**, Približna tržišna vrijednost 30.000,00 HRK, Katastarska općina Jasenice, Vrsta vlasništva Vanknjižno, Katastarska čestica 1341, Oblik vlasništva Osobno;
* **Kuća sa okućnicom**, Mjesto Jasenice, Površina **256,04 m2**, Katastarska općina Jasenice, Vrsta vlasništva Vanknjižno, Katastarska čestica 758/449, Oblik vlasništva Osobno;
* **Građevinsko zemljište**, Mjesto Korenica, Površina **683,00 m2**, Približna tržišna vrijednost 10.000,00 HRK, Katastarska općina Korenica, Vrsta vlasništva Vanknjižno, Katastarska čestica 888/10, Oblik vlasništva Osobno;

Na temelju članka 24. ZSSI-a, Povjerenstvo je zatražilo podatke od Općinskog suda u Zadru, Stalna služba u Benkovcu, Općinskog suda u Zadru - Zemljišno knjižni odjel Zadar, Općinskog suda u Gospiću – Zemljišno knjižni odjel Gospić, Općinskog suda u Zadru – Zemljišno knjižni odjel Obrovac, Općinskog građanskog suda u Zagrebu, Općinskog suda u Gospiću – Zemljišno knjižni odjel Korenica te je izvršilo uvid u Zajednički informacijski sustav zemljišnih knjiga i katastra Ministarstva pravosuđa.

Iz dostavljenih podataka utvrđeno je slijedeće:

* U zk ulošku 3907 k.o., poduložak 8438, Knjiga PU: Zadar, upisan je **stan** na prvom katu, u Zadru, ukupne površine **78,18 m2**, koji se sastoji od dvije spavaće sobe, kuhinje s nusprostorijama, sa zajedničkim dijelovima i uređajima zgrade, dužnosnik Martin Baričević upisan je kao vlasnik u udjelu 1/1
* Potvrdom Općinskog suda u Zadru, zk odjel Obrovac, broj: 7687/2017 od 22. veljače 2017.g., potvrđeno je kako je dužnosnik Martin Baričević izvršio polaganje isprava radi stjecanja prava vlasništva na **kč.br. 758/477** građevinsko zemljište, **površine 614 m2** **k.o. Jasenice**, što je utvrđeno pregledom spisa navedenog suda br. Pol-66/00 i Pol-78/00,
* Potvrdom Općinskog suda u Zadru, zk odjel Obrovac, broj: 7639/2017 od 22. veljače 2017.g., potvrđeno je kako je dužnosnik Martin Baričević izvršio polaganje isprava radi stjecanja prava vlasništva na **kč.br. 758/478** građevinsko zemljište, **površine** **784 m2** k.o. Jasenice i **kč.br. 758/483,** građevinsko zemljište, **površine 364 m2,** k.o. Jasenice, što je utvrđeno pregledom spisa navedenog suda br. Pol-15/99,
* Potvrdom Općinskog suda u Zadru, zk odjel Obrovac, broj: 7567/2017 od 22. veljače 2017.g., potvrđeno je kako je dužnosnik Martin Baričević izvršio polaganje isprava radi stjecanja prava vlasništva na **kč.br. 758/449** kuća, **površine 149 m2**, pomoćni objekt **površine** **41 m2** i dvor **površine 363 m2**, k.o. Jasenice, što je utvrđeno pregledom spisa navedenog suda br. Pol-2/98 i Pol-134/06,
* U zbirci pologa isprava k.o. Korenica ZP-336/07, na nekretnini **kč.br. 888/10** pašnjak površine **190čhv**, dužnosnik Martin Baričević upisan je kao vlasnik 1/1, što je utvrđeno uvidom u Izvadak iz zbirke pologa iprava Općinskog suda u Gospiću, zk odjel Korenica, broj: 4059/2017 od 2. ožujka 2017.

Redovitom provjerom podataka iz izvješća o imovinskom stanju dužnosnika Martina Baričevića Povjerenstvo je utvrdilo nesklad između podataka koji su u njima navedeni i stanja imovine dužnosnika kako proizlazi iz pribavljenih podataka od nadležnih tijela. Sukladno članku 26. ZSSI-a, Povjerenstvo je stoga Zaključkom broj: 711-I-1963-P-373-16/17-14-11 od 16. studenog 2017.g., pozvalo dužnosnika da u roku od 15 dana od primitka Zaključka dostavi Povjerenstvu pisano očitovanje s potrebnim dokazima u kojem će pojasniti utvrđeni nesklad.

Dužnosnik je 1. prosinca 2017.g. dostavio očitovanje na Zaključak Povjerenstva, u kojem je naveo kako k.o. Jasenice nema zemljišne knjige, odnosno ista je u procesu formiranja, pa je došlo do zabune. Dužnosnik ističe kako se radi o imovini koju je naslijedio pa nema interes nešto skrivati. U odnosu na česticu **kč.br. 758/449** dužnosnik je u prilogu očitovanja dostavio Građevinsku i uporabnu dozvolu iz kojih proizlazi da je kuća površine 256,4 m2, koliko je u izvješću i naveo te da nema pomoćnih objekata. Za istu česticu dužnosnik je dostavio i rješenje suda iz kojeg proizlazi da sporna čestica ima površinu 553 m2. Dužnosnik ponovo ističe kako nije imao namjeru nešto pogrešno prikazivati.

Povjerenstvo je izvršilo uvid u Građevnu dozvolu, Klasa: UpI-361-03/01-01/301 od 27. srpnja 2001.g., kojom se dužnosniku kao investitoru odobrava građenje obiteljske kuće ukupne neto površine 256,4 m2 na kč.br. 758/449 k.o. Jasenice. U navedenom dokumentu se ne navodi ukupna površina katastarske čestice 758/449 k.o. Jasenice, već samo neto površina objekta koji će se graditi na nekretnini. Površina nekretnine se ne navodi niti u Uporabnoj dozvoli, Klasa: UP/I-361-05/06-01/15 izdanoj 28. veljače 2007.g.

Uvidom u rješenje Općinskog suda u Obrovcu, posl. br. 2/98 od 10. studenog 1997.g., utvrđeno je da je predmetnim rješenjem dozvoljeno polaganje isprava radi stjecanja prava vlasništva na nekretnini u društvenom vlasništvu označenoj kao kč.br. 758/449 u naravi pašnjak površine 553 m2 k.o. Jasenice u korist dužnosnika Martina Baričevića.

Ista površina predmetne nekretnine proizlazi i iz Potvrde Općinskog suda u Zadru – Zemljišno knjižni odjel Obrovac, broj: 7639/2017 od 22. veljače 2017.g., pribavljene u postupku provjere podataka iz podnesenih izvješća. Potvrdom se potvrđuje da je dužnosnik Martin Baričević izvršio polaganje isprava radi stjecanja prava vlasništva za kč.br. **758/449** kuća, površine 149 m2, pomoćni objekt, površine 41 m2 i dvor, površine 363 m2 k.o. Jasenice. Zbroj navedenih površina iznosi 553 m2, kao i u rješenju Općinskog suda u Obrovcu, posl. br. 2/98 od 10. studenog 1997.g. Ukazuje se stoga dužnosniku da je navedene podatke koji proizlaze iz javnih upisnika i knjiga bio dužan prikazati i u podnesenim izvješćima. Dužnosnici su za pojedinu nekretninu dužni prikazati površinu cijele nekretnine, a ne samo površinu objekta koji je na njoj izgrađen.

U odnosu na nekretnine kč.br. **758/477**, **758/478** i **758/483** dužnosnik navodi kako su iste u naravi okućnica već opisane kuće na katastarskoj čestitci 758/449 te kako navedene površine smatra netočnima. Povjerenstvo napominje kako iz Potvrda Općinskog suda u Zadru – Zemljišno knjižni odjel Obrovac, broj: 7639/2017 i 7687/2017 od 22. veljače 2017.g., proizlazi kako se radi o odvojenim katastarskim česticama – nekretninama, u površinama 614 m2, 784 m2 i 364 m2. Dužnosnik je u konkretnom slučaju bio dužan u podnesenim izvješćima prikazati podatke u skladu s podacima koji su upisani u javnim upisnicima i knjigama nadležnih zemljišnih knjiga i katastara.

U odnosu na nekretnine u vlasništvu bračnog druga dužnosnika, kč.br. **438/29** k.o. Jasenice, dužnosnik je dostavio Odluku Općinskog poglavarstva Općine Jasenice od 6. prosinca 2004.g., Lokacijsku dozvolu, klasa: UP/I-350-05/08-01/07 od 12. veljače 2008.g., rješenje Općinskog suda u Benkovcu – Stalna služba u Obrovcu, broj: Pol. 31/09 od 10. ožujka 2009.g., iz kojih proizlaze podaci koje je dužnosnik u izvješćima i naveo.

Povjerenstvo nije prihvatilo obrazloženja dužnosnika iz očitovanja od 1. prosinca 2017.g. u odnosu na prikazanu površinu nekretnine kč.br. 758/449 k.o. Jasenice te propust navođenja podataka o nekretninama kč.br. 758/477, 758/478 i 758/483 k.o. Jesenice, s obzirom da je dužnosnik dužan dati točne podatke o vrsti nekretnine, površini, katastarskoj općini, broju zk uloška ukoliko je formiran te druge podatke koji se traže u obrascu izvješća. Svaku katastarsku česticu upisanu u zk uložak dužnosnik je bio dužan prikazati zasebno. Stoga je Povjerenstvo zaključilo da podnesenim očitovanjem i dokazima koje je dužnosnik priložio dužnosnik nije opravdao utvrđeni nesklad između prijavljenih nekretnina i stanja koje proizlazi iz pribavljenih podataka od nadležnih tijela te je odlukom, broj: 711-I-2153-P-373-16/17-17-11 od 8. prosinca 2017.g., pokrenulo predmetni postupak.

Dužnosnik se na odluku o pokretanju postupka očitovao 3. siječnja 2018.g. Očitovanje je zaprimljeno pod brojem: 711-U-49-P-373-16/18-18-2. U očitovanju dužnosnik navodi kako uz kuću na nekretnini 758/449 ne postoje pomoćni objekti te u vezi navedenog uz prilog očitovanja dostavlja Tehničku dokumentaciju za kuću. U prilogu očitovanja dostavljena je tehnička dokumentacija za građevnu dozvolu klasa: UP I-361-03/01-01/301, Urbroj: 2198-05-1/1-01-3 od 27. srpnja 2001.g. Dužnosnik osporava da je sudu podnio zahtjev za uknjižbu te da se radi o pogrešci suda.

Budući su navodi dužnosnika, kao i dostavljena dokumentacija, istovjetni navodima iz očitovanja od 1. prosinca 2017.g. Povjerenstvo utvrđuje kako dužnosnik nije dostavio odgovarajuće dokaze potrebne za usklađivanje prijavljene imovine u podnesenim izvješćima o imovinskom stanju dužnosnika s imovinom utvrđenom u postupku provjere na temelju pribavljenih podataka od nadležnih državnih tijela.

U odnosu na čestice 758/477, 758/483 i 758/478 dužnosnik navodi kako se iste nalaze uz već opisanu obiteljsku kuću i u stvarnosti čine njenu okućnicu što je dužnosnik smatrao kad je prijavio u izvješću o imovinskom stanju. Povjerenstvo napominje kako je dužnosnik bio dužan u podnesenim izvješćima prikazati podatke u skladu s podacima koji su upisani u javnim upisnicima i knjigama nadležnih zemljišnih knjiga i katastara.

Slijedom navedenog utvrđeno je kako je dužnosnik Martin Baričević propustio priložiti odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika od 26. listopada 2015.g. povodom ispravka podataka u vezi s obnašanjem dužnosti općinskog načelnika Općine Jasenice, 12. prosinca 2016.g., povodom stupanja na dužnost zastupnika u Hrvatskom saboru, 9. siječnja 2017.g., povodom prestanka obnašanja dužnosti zastupnika u Hrvatskom saboru te 18. lipnja 2017.g. povodom ponovnog imenovanja/izbora na dužnost općinskog načelnika Općine Jasenice, s imovinom utvrđenom u postupku provjere na temelju pribavljenih podataka od nadležnih državnih tijela, čime je počinio je povredu članka 27. ZSSI-a u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika.

Kao okolnost koja opravdava izricanje najniže sankcije unutar Zakonom propisanog raspona Povjerenstvo je ocijenilo činjenicu da se u predmetnom slučaju radi o zemljišnim knjigama koje su u obnovi te je dužnosnik opravdano mogao biti u dvojbi oko pravilnog podnošenja izvješća u vezi predmetnih nekretnina.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kuna, koja će se izvršiti u 4 jednakih uzastopnih mjesečnih obroka svaki u pojedinačnom mjesečnom iznosu od 500,00 kn.

Nastavno na navedeno ukazuje se dužnosniku na obvezu podnošenja Izvješća o imovinskom stanju dužnosnika sukladno utvrđenom stanju, u pogledu vlasništva nad nekretninama, kako je to navedeno u obrazloženju ovog akta. Slijedom navedenog utvrđeno je kako je navedeno u točki III izreke Odluke. Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Martin Baričević, elektroničkom dostavom

2. Objava na internetskoj stranici Povjerenstva

3. Pismohrana